Versenyelnöki jelentés

(Kali Csongor és Veres Imre pályakitűzők kiegészítésével)

Az Eger Nagydíj előkészületei rendben folytak. Időben megkértük és megkaptuk a terepengedélyeket az Észak-Magyarországi Környezetvédelmi és Vízügyi Felügyelőségtől, az Északerdő Zrt-től és Eger városától. A térképek helyesbítése és felülvizsgálata 2011 tavaszán és nyarán folyamatosan folyt és szeptember végéig be is fejeződött.

A stábvezetők a következők voltak:

Versenybíróság elnöke: Blézer Attila

* 1.napi pályakitűző: Kali Csongor, ellenőrzőbíró: Győri László
* 2.napi pályakitűző: Veres Imre, ellenőrzőbíró : Hegedűs Zoltán
* Versenyiroda : Fekete Zoltán
* Rajt :Balogh József - Berecz Gábor
* Cél : Blézer Attila - Csécs Sándor

A szeptember 29.-i Szervező bizottsági ülésen szembesültünk azzal a ténnyel, hogy a Magyar Egyetemisták és Főiskolások Országos Bajnokságát az Eger Nagydíj keretében kell megrendezni. Erre egy megnövelt kapacitást és egy nagyon feszített időrendet kellett kialakítanunk, amire így utólag visszatekintve nem sikerült teljes mértékben megfelelnünk. A pályák kialakítása kiváló volt. A térkép pályákkal együtt történő nyomtatása és ellenőrzése is rendben megtörtént. A stábokat megszerveztük és úgy nézett ki, hogy létszámban is elégségesek (40 fő). A beígért segítség az első napi városi futamokra a polgárőröktől 8 fő helyett 3-at, a pontőr főiskolások 25 főjéből 13-at kaptunk, mellyel a verseny reggelén szembesültünk. A hiányzó létszámokat a saját stábjainkból pótoltuk. Így a MEFOB Váltó rajtját 5 perc csúszással kezdtük. A Váltó rendben lement viszont eredményeket nem tudtunk produkálni az akadozó eredménykiolvasás miatt. A váltó után a bontást gyorsan elvégeztük. 13 órakor a tervezet szerint tudtunk eredményhirdetést tartani, de már tolongtak is az Eger Nagydíj résztvevői a jelentkezésnél. Az END városi futamának felvezetése sajnálatosan késett és a kapkodásban 1 pontot körön kívül rakott a felvezető, amit a pályakitűző korrigált.

(Itt nem ismertem fel, hogy milyen feladat hárulna rám. Nekem kellett volna megszerveznem a felvezetést. Amikor észleltem a problémát, hogy nincsenek összekészítve a felvezető csomagok, akkor már késő volt. Hiába vállaltam át egy felvezető szektort, azzal már nem jutottunk előbbre. Veres Imre)

(Felvezetés során derült ki hogy az előre lebeszélt két ponthelyet nem vehetjük igénybe, emiatt a 77-es és 82-es pontot nem tudtuk a helyére tenni, lekordonoztuk a területet és mellé tettük őket. A 88-as kódú pontnál a Kis Dobó tér melletti kis udvar két kijárata közül a Keletit verseny közben bezárták, a 90-es kódú ponttól keletre lévő kaput pedig a megbeszéltektől eltérően nem nyitották ki. A 83 pont nem a helyére lett kirakva, körön kívül a fölötte lévő támfaltörésre került. Az első visszajelzésre sikerült visszatenni a helyére, utána már nem okozott gondot. A 97-es pont állványának leragasztott kódja nem volt megfelelő. Csak az egyik felére került leragasztás. A túloldali, ami eredetileg a fal felé nézett az állvány kidőlése miatt láthatóvá vált, ami több versenyzőt is megtévesztett. Kali Csongor)

A Város a Város alatti labirintusban futásra csak délután 14.00-tól kaptunk lehetőséget. Ezért a „0” időt 14.00-ra kellett tennünk. Ahhoz, hogy a közel 800 fős mezőnyt el tudjuk rajtoltatni másfél óra alatt és hogy az utolsó indulók is még világosban beérjenek (17.00) egy okos megoldáshoz folyamodtunk. A kategóriákon belüli rajtoltatást 1 percre csökkentettük és az egymás után futókat pillangós pályákkal választottuk el egymástól. A pillangó egyik körével a páros, másik körével a páratlan percben indulók kezdtek. Ezért már a rajtban szét kellett választani páros és páratlan indulókra egy-egy kategóriát. Ráadásul percenként 15 versenyző rajtolt. Ez óriási tumultust és hibázási lehetőséget biztosított mind a versenyzőknél, mind a rajtszemélyzetnél. A rajt 35 percet késett. A célban megint gondok voltak a kiolvasással ez miatt hosszúra nőtt a sor és a várakozási idő. Eredményeket most sem tudtunk produkálni. A bontás rendben megtörtént. Közben egy csapat felvezető és a cél stáb egy része a 2. napi előkészítésen dolgozott- állványok felvezetése, cél építés.

(Az első napi káosz oka, hogy nem mértem fel kellően, hogy a 800 induló versenyző miatt mennyivel több munkája lesz a rajtnak és a célnak. Emiatt volt a rajtban az első fél órában fejetlenség, majd a célban, a hosszú sorban állás. Mivel kevesebb emberre számíthattam a tervezetnél, a felvezetést is kapkodva végeztük, emiatt került rossz helyre a 83-as pont.

Az ellenőrző bíró mindvégig segítette a munkám, és próbálta a hibáimat kijavítani, ezennel is elnézést kérek tőle, hogy ilyen nehéz helyzetbe hoztam, ő mindent megtett, hogy ne legyen még több gond a versennyel, a segítségével tudott úrrá lenni a rajt stábja a kezdeti káoszon.

Minden résztvevőtől bocsánatot szeretnék kérni az Eger Nagydíj első napjának a kellemetlenségei miatt. Teljes egészében az Én hibám volt, engem terhel a felelősség. Kali Csongor)

Másnap a rajt és a célfelépítése időben megtörtént. A felvezetők már csak az SI dobozokat vitték az előző nap kirakott állványokra, ill. néhány közeli pontot raktak ki. A feszített időrend itt is hibázásra adott lehetőséget. Mivel a MEFOB mezőnyét elkülönítetten kellett indítani ezért 9 órára hoztuk a”0” időt -szemben a korábban csak az Eger Nagydíj rendezésével számolva -10:00 helyett. Így történhetett, hogy 3 állványra nem került időben SI doboz és a MEFOB mezőny néhány tagja csak szúróbélyegzőzni tudott. Késleltetni kellett volna a rajtot, amíg a felvezetők be nem jönnek.

(Szombat délután felvezettük a pontok több mint felét, kb. negyvenet, csak állvánnyal. Vasárnap reggel 6:40-kor indultunk a célból kirakni a maradékot és felvezetni a dobozokat, bójákat. A cél-parkolóban vártam a "készrejelentéseket". Az egyik csapat hibát jelzett, egy "magányosan álló" tehát külön felvezetendő pontot nem adtam oda nekik, ezt kellett még kivinni (88). Volt még 20-25 perc a rajtig. Az egyik felvezető fogta a pontot, és kivitte. Ezen közben nem hallottam, vagy nem értettem meg, hogy a másik felvezető még akkor indul el a pálya elejét kidobozolni. Ott álltam, három-négy szabad emberrel, szűk, de elegendő idővel a dobozok kihelyezésére, lehetőséggel a rajtidő késleltetésére és nem tettem semmit, mert nem jutott el a tudatomig a felvezetés befejezetlensége. Amikor telefonált egy rendezőtársam, hogy valami baj van a 85-ös ponttal, indítottam a rutint: egy ember elindult kifelé egy állvánnyal és bójával, valamint értesítettem az ellenőrzőbírót, aki a rajtban tartózkodott akkor. Elindultam a célsátorhoz 85-ös dobozt programoztatni, de erre már végül is nem volt szükség, mert az útbiztosító, és más rendezők telefonjai világossá tették, hogy az egyes szektor dobozait és a bójákat nem vezettük fel időben, és mire reagálni tudtunk volna, már nem volt min javítani. Az MEFOB férfi pályáit érintette ez a hiba.

A felvezetésben dolgozó sporttársaim megtették, amit lehetett, én egyszerűen rosszul végeztem a dolgomat, nem vettem tudomásul jelzéseiket, nem reagáltam időben.

Sajnos nem hivatkozhatok tudatlanságra, tapasztalatlanságra, vagy rutintalanságra sem.

Ezúton is kérek elnézést és bocsánatot mindazoktól, akiknek elrontottam a versenyét, mind a rendezésben, mind a versenyzésben.

Az ellenőrző bíró végig segítette a munkámat, a felvezetésnél felmerülő problémára azonnal reagált, de mivel nem kapott megfelelő információkat, érdemben javítani már nem tudott Ő sem. Ezúton is köszönöm feladatain és kötelességein túlmutató segítségét a verseny megrendezésben. Veres Imre)

Ettől a malőrtől eltekintve a pályák kiválóak voltak. Eredmény kiolvasás akadozott, de folyamatosan tudtunk eredményeket kirakni az Eger Nagydíjas mezőnynek. Sajnos a két kiolvasóból az egyik teljesen felmondta a szolgálatot így a MEFOB-os mezőnytől elkértük a dugókákat és később olvastuk ki.

Az eredményhirdetés a tervek szerint 13 óra után pár perccel elkezdődött. Közvetlenül utána az END eredmény hirdetését tartottuk meg.

Még egy mondatban megemlíteném, hogy a verseny körítésével, a büfével, a frissítővel, a gyerekversennyel a hangosítással, a versenyorvossal, a mobil WC-kel, a díjazással, a szállásokkal, a szállításokkal, minden rendben volt.

Összességében a versenyrendezésünkkel nem lehetünk elégedettek . A MEFOB utólagos kényszervállalása miatti feszített időrend jelentősen megnövelte a hiba lehetőségeket. A beígért segítségre nem számíthatunk feltétlenül, jobb, ha mindenben a magunk erejében bízunk. Felül kell vizsgálnunk az SI rendszerünket is. Alaposan feltárjuk és kielemezzük hibáinkat, hogy a későbbiekben ezeket ne kövessük el.

Eger, 2011.11.04. Blézer Attila